सूचना और प्रसारण मंत्रालय
प्रकाशन विभाग ने 40वें शारजाह अंतरराष्ट्रीय पुस्तक मेले में भाग लिया
भारत सरकार के प्रमुख प्रकाशन गृह प्रकाशन विभाग ने संयुक्त अरब अमीरात के शारजाह स्थित एक्सपो सेंटर में 3 नवंबर से लेकर 13 नवंबर, 2021 के दौरान आयोजित होने वाले मेगा बुक फेयर में अपने प्रकाशनों को प्रस्तुत किया है।
दुबई में भारत के महावाणिज्य दूत डॉ. अमन पुरी एसआईबीएफ 2021 में प्रकाशन विभाग  स्टाल के उद्घाटन के अवसर पर प्रकाशन विभाग  के लिए प्रशंसा के शब्द लिखते हुए
दुबई में भारत के महावाणिज्य दूत डॉ. अमन पुरी ने वाणिज्य दूत  श्रीमती ताडू मामू के साथ आज 40वें शारजाह अंतरराष्ट्रीय पुस्तक मेले  में प्रकाशन विभाग के स्टॉल का उद्घाटन किया। डॉ. पुरी ने प्रकाशन के क्षेत्र में प्रकाशन विभाग के योगदान की सराहना करते हुए कहा, “प्रकाशन विभाग विभिन्न विषयों पर उच्च गुणवत्ता वाली पुस्तकों के प्रकाशन में महत्वपूर्ण योगदान दे रहा है।” उन्होंने प्रकाशन विभाग को उसके भविष्य के प्रयासों के लिए शुभकामनाएं भी दीं।
प्रकाशन विभाग सहित 87 प्रकाशकों के साथ भारत शारजाह अंतरराष्ट्रीय पुस्तक मेले  में अंतरराष्ट्रीय भागीदारी निभाने में अग्रणी है। इस मेले में कुल 1566 प्रकाशकों ने अपनी किताबें प्रस्तुत की हैं। इस बहुप्रतीक्षित अंतरराष्ट्रीय पुस्तक मेले ने अमिताव घोष, चेतन भगत और अमेरिका की बाल प्रतिभा गीतांजलि राव, जो एक आविष्कारक, वैज्ञानिक, एसटीईएम प्रमोटर और 2020 में टाइम पत्रिका में 'किड ऑफ द इयर' के रूप में जगह पाने वाली पहली बच्ची है, जैसे प्रसिद्ध लेखकों और दिग्गजों को एक मंच पर साथ लाया है।
आजादी का अमृत महोत्सव को जारी रखते हुए, प्रकाशन विभाग पाठकों और पुस्तक प्रेमियों के लिए भारतीय स्वतंत्रता संग्राम एवं स्वतंत्रता सेनानियों के इतिहास से जुड़ी 150 से अधिक किताबें प्रस्तुत करेगा। पाठकों को प्रकाशन विभाग द्वारा विशेष रूप से प्रकाशित राष्ट्रपति भवन और प्रधानमंत्री के भाषणों से संबंधित महत्वपूर्ण पुस्तकों के साथ-साथ कला एवं संस्कृति, भारत के इतिहास, महान हस्तियों, भाषा एवं साहित्य, गांधीवादी साहित्य, धर्म एवं दर्शन और बाल साहित्य जैसे विषयों पर विभिन्न भारतीय भाषाओं में प्रकाशित पुस्तकों एवं पत्रिकाओं से परिचित होने का मौका मिलेगा।
भारत सरकार के सूचना और प्रसारण मंत्रालय के तहत कार्यरत प्रकाशन विभाग 40वें शारजाह अंतरराष्ट्रीय पुस्तक मेले , जो दुनिया के सबसे प्रशंसित पुस्तक मेलों में से एक है, में भाग ले रहा है। शारजाह बुक अथॉरिटी  द्वारा आयोजित यह 11-दिवसीय अंतरराष्ट्रीय पुस्तक मेला संयुक्त अरब अमीरात के शारजाह स्थित एक्सपो सेंटर में 3 नवंबर से लेकर 13 नवंबर, 2021 तक जारी रहेगा और इसमें साहित्य का नोबेल पुरस्कार पाने वाले तंजानिया के उपन्यासकार अब्दुलरजाक गुरनाह और नेटफ्लिक्स की अति लोकप्रिय धारावाहिक 'मनी हीस्ट' के पटकथा लेखकों सहित दुनिया भर के कई साहित्यिक दिग्गज भाग लेंगे। मेले की इस साल की थीम है – ‘हमेशा एक सही किताब होती है' ।
चर्चित हस्तियों से सुसज्जित इस कार्यक्रम में, 85 लेखक एवं बुद्धिजीवी भागीदारी करेंगे। ये लेखक और बुद्धिजीवी इस मेले के 970 कार्यक्रमों और गतिविधियों का नेतृत्व करेंगे, जिसमें साहित्यिक चर्चा, कार्यशालाएं, सम्मेलन, सेमिनार, सांस्कृतिक कार्यक्रम, संगीत कार्यक्रम, थिएटर के अलावा और भी बहुत कुछ शामिल होगा। भोजन प्रेमियों को एसआईबीएफ कुकरी कॉर्नर पर शेफ कुणाल कपूर से मिलने का भी मौका मिलेगा।
प्रकाशन विभाग संयुक्त अरब अमीरात के शारजाह स्थित एक्सपो सेंटर के हॉल नंबर 7 में स्टाल नंबर जेडए5 पर अपने प्रकाशनों को प्रदर्शित कर रहा है।
प्रकाशन विभाग निदेशालय विभिन्न पुस्तकों और पत्रिकाओं का एक भंडार है, जोकि राष्ट्रीय महत्व के विषयों और भारत की समृद्ध सांस्कृतिक विरासत को दर्शाता है। 1941 में स्थापित, प्रकाशन विभाग भारत सरकार का एक प्रमुख प्रकाशन गृह है, जोकि विभिन्न भाषाओं में और विकास, भारतीय इतिहास, संस्कृति, साहित्य, जीवनी, विज्ञान, प्रौद्योगिकी, पर्यावरण और रोजगार जैसे विविध विषयों पर पुस्तकें और पत्रिकाएं प्रस्तुत करता है। इस विभाग को पाठकों और प्रकाशकों का विश्वास प्राप्त है और यह सामग्री की प्रामाणिकता के साथ-साथ अपने प्रकाशनों के उचित मूल्य के लिए भी प्रसिद्ध है।
इस विभाग के प्रमुख प्रकाशनों में योजना, कुरुक्षेत्र और आजकल जैसी लोकप्रिय मासिक पत्रिकाओं के साथ-साथ साप्ताहिक रोजगार समाचार पत्र ‘एम्प्लॉयमेंट न्यूज’ और ‘रोजगार समाचार’ भी शामिल हैं। इसके अलावा, प्रकाशन विभाग सरकार की प्रतिष्ठित संदर्भ वार्षिकी 'इंडिया ईयर बुक' भी प्रकाशित करता है।